b'\n_START_ARTICLE_\nSe\xc5\xbeana\n_START_SECTION_\nZgodovina\n_START_PARAGRAPH_\nObmo\xc4\x8dje mesta je bilo naseljeno \xc5\xbee v prazgodovini, kar nakazuje gradi\xc5\xa1\xc4\x8de na hribu Tabor. Kraj se v pisni obliki prvi\xc4\x8d omenja leta 1086, ko je brat oglejskega patriarha Uldarika, Henrik, Ro\xc5\xbea\xc5\xa1kemu samostanu podaril \xc5\xa1tevilna posestva - med drugim tudi vas Cesano (Se\xc5\xbeano)._NEWLINE_Se\xc5\xbeana je bila dolgo \xc4\x8dasa zgolj nepomembna kra\xc5\xa1ka vas. Njen pomen se je pove\xc4\x8dal v 18. in 19. stoletju - leta 1713 so grofje Peta\xc4\x8di (po tem ko so jim kmetje po\xc5\xbegali grad Zavr\xc5\xa1nik v Vremski dolini) v Se\xc5\xbeano prenesli sede\xc5\xbe svoje uprave, s \xc4\x8dimer je postala Se\xc5\xbeana administrativno sredi\xc5\xa1\xc4\x8de regije. Po dograditvi ceste med Dunajem in Trstom v za\xc4\x8detku 18. stoletja je v Se\xc5\xbeani nastalo veliko furmanskih gostiln in hlevov. Veliki \xc5\xbeivinski sejmi so se ohranili do 2. svetovne vojne. Najhitrej\xc5\xa1i razvoj je Se\xc5\xbeana do\xc5\xbeivela po prihodu ju\xc5\xbene \xc5\xbeeleznice na trasi Dunaj - Trst po letu 1857, ki je pove\xc4\x8dala pretok blaga in obseg trgovine. Velike zasluge pri gradnji \xc5\xbeeleznice skozi Se\xc5\xbeano je imel Karl Polley, ki je z gradnjo tudi precej obogatel._NEWLINE_Pod Avstro-Ogrsko je bila Se\xc5\xbeana eden izmed distriktov v pokrajini Avstrijsko primorje. Leta 1870 je bil v Se\xc5\xbeani pomemben tabor._NEWLINE_Po 1. svetovni vojni je Se\xc5\xbeana pripadla Italiji. Po osvoboditvi  je Se\xc5\xbeana z okolico med leti 1945 in 1947 spadala pod upravo angle\xc5\xa1ke vojske. Leta 1947 je bila dokon\xc4\x8dno priklju\xc4\x8dena Jugoslaviji in leta 1952 je postala mesto.\n_START_SECTION_\nZemljepis\n_START_PARAGRAPH_\nSe\xc5\xbeana le\xc5\xbei ob cesti in \xc5\xbeeleznici med Ljubljano in Trstom, od katere se tu odcepi proga proti Novi Gorici, v neposredni bli\xc5\xbeini Italije. Mesto je s severne strani obdano s hriboma Tabor (484 m) in Lenivec (464 m), na vzhodni strani pa z Malo (489 m) in Veliko planino (551 m), Sedovnikom (575 m), Sablanico, Hrb\xc4\x8di\xc4\x8dem in Br\xc5\xa1ljanovcem. Najstarej\xc5\xa1i del mesta sestavljajo nekdanja va\xc5\xa1ka jedra in sicer: Gradi\xc5\xa1\xc4\x8de ob vzno\xc5\xbeju Tabora, Britof ob \xc5\xbeupnijski cerkvi Sv. Martina, Vas in Vidma\xc5\xa1\xc4\x8de pod Planino, novej\xc5\xa1e soseske pa nastajajo pod Planino, Taborom in Lenivcem ter ob glavni cesti skozi mesto.\n_START_SECTION_\nGospodarstvo\n_START_PARAGRAPH_\nV kontekstu primorske regije predstavlja Se\xc5\xbeana pomembno gospodarsko sredi\xc5\xa1\xc4\x8de, saj v njem deluje nekaj vodilnih slovenskih podjetij in ve\xc4\x8dje \xc5\xa1tevilo manj\xc5\xa1ih firm, ki nudijo zaposlitev prebivalcem okoli\xc5\xa1kih krajev (Postojna, Ilirska Bistrica, Diva\xc4\x8da, Kozina, Komen, itd). Mesto je lepo urejeno in obiskovalcu ponuja vtis ve\xc4\x8djega mesta, saj so tako stavbe kot infrastruktura izrazito mestnega tipa._NEWLINE_Ve\xc4\x8dja podjetja v Se\xc5\xbeani so: Jadran, Kras, Marmor, Mitol, Vinakras, Adria Terminali, Win Systems ... Neko\xc4\x8d po velikosti \xc4\x8detrto najve\xc4\x8dje slovensko gradbeno podjetje je bil Kra\xc5\xa1ki zidar, ki pa je propadel, tako kot veliko drugih gradbincev. V Se\xc5\xbeani je tudi Zavod za gasilno in re\xc5\xa1evalno slu\xc5\xbebo Se\xc5\xbeana, ki pokriva \xc5\xa1tiri ob\xc4\x8dine (Komen, Diva\xc4\x8da, Hrpelje-Kozina, Se\xc5\xbeana).'